Diari Oficial de la Generalitat Valenciana


Sumari del DOGV 5079, del 26-08-2005 (2005/9308)

RESOLUCIÓ de 28 de juliol de 2005, del president del consorci hospital general universitari de valència, per la qual convoca concurs per a la provisió el lloc de cap de la secció d'organització i sistemes, de caràcter no assistencial, grup B, del consorci esmentat, convocatòria CM/01/05.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5079

Data del DOGV
:   26-08-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/9308


Data del document
:   28-07-2005

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * concurs administratiu
    * professió administrativa
    * administració regional

RESOLUCIÓ de 28 de juliol de 2005, del president del consorci hospital general universitari de valència, per la qual convoca concurs per a la provisió el lloc de cap de la secció d'organització i sistemes, de caràcter no assistencial, grup B, del consorci esmentat, convocatòria CM/01/05. [2005/9308]
  
Actualment existeix en el Consorci Hospital General Universitari de València (en endavant CHGUV), el lloc de cap de la Secció d'Organització i Sistemes, de caràcter no assistencial, grup B. Per tant, poden ser objecte de concurs per a la seua provisió ordinària, de conformitat amb el que estableix el conveni col·lectiu vigent i la resta de normativa d'aplicació.
  
Negociades prèviament en la Comissió Paritària del Conveni les bases reguladores de la present convocatòria, de conformitat amb l'article cinc del conveni col·lectiu referit.
  
Fent ús de les atribucions conferides en l'apartat primer, punt 2 de l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del CHGUV, resolc:
  
Primer. Objecte
  
Convocar concurs per a la provisió del lloc de cap de la Secció d'Organització i Sistemes, de caràcter no assistencial, grup B, del CHGUV, que s'especifica en l'annex III, d'acord amb les bases que es publiquen en l'annex I de la present resolució.
  
Segon. Publicitat
  
Publicar la convocatòria en el Diari Oficial de la Generalitat Valenciana.
  
Tercer. Recursos
  
La present resolució és definitiva en via administrativa. Les persones interessades podran interposar-hi recurs potestatiu de reposició davant el president del CHGUV en el termini d'un mes a comptar des de l'endemà de la publicació; o recurs contenciós administratiu en el termini de dos mesos davant els jutjats contenciosos administratius de la ciutat de València, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Comú (en endavant LRJPAC), i articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que s'utilitze qualsevol altre recurs que per al seu dret s'estime convenient.
  
València, 28 de juliol de 2005.- El president del CHGUV: Vicente Rambla Momplet.
  
ANNEX I
  
BASES
  
1. Normes generals
  
1.1. Les presents bases tenen l'objecte de regular el concurs per a la provisió del lloc de cap de la Secció d'Organització i Sistemes, de caràcter no assistencial, grup B, del CHGUV.
  
1.2. El procés de valoració estarà basat en l'avaluació del currículum professional i del projecte tècnic relacionat amb la gestió de la secció presentat pels aspirants, d'acord amb les presents bases i amb el barem previst en l'annex II de la resolució.
  
2. Requisits que han de reunir els concursants
  
2.1 Podrà participar en el present concurs el personal de caràcter no assistencial, pertanyent al grup B, amb nomenament com a funcionari de carrera o laboral fix que preste serveis en el CHGUV, així com el personal de caràcter no assistencial, pertanyent al grup B, amb nomenament com a personal estatutari fix, que tinga plaça en les institucions sanitàries directament dependents de l'Agència Valenciana de Salut de la Generalitat Valenciana.
  
2.2 Estar en possessió de la titulació requerida per a accedir al lloc que es convoca.
  
2.3 Posseir la capacitat funcional necessària per a l'exercici de les funcions pròpies del lloc.
  
2.4 No excedir l'edat de jubilació forçosa per al personal funcionari i estatutari.
  
2.5 No haver estat separat mitjançant expedient disciplinari del servei de qualsevol administració o servei públic en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si és el cas, per a la professió corresponent.
  
3. Acreditació dels requisits
  
Els requisits exigits en la base segona hauran de reunir-se l'últim dia del termini de presentació de sol·licituds, i mantenir-se al llarg de tot el procés fins al moment de la presa de possessió.
  
4. Sol·licituds
  
4.1 Els interessats hauran de presentar la sol·licitud oportuna, tot ajustant-se necessàriament al model publicat com a annex IV d'aquesta convocatòria.
  
4.2 Les sol·licituds degudament emplenades es presentaran preferentment en el Registre General del CHGUV (av. Tres Forques, s/n, 46660 de València), o mitjançant qualsevol de les formes previstes en la Llei de Règim Jurídic de les Administracions Públiques i del Procediment Administratiu Comú.
  
4.3 El termini de presentació de sol·licituds serà de 20 dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana. Si l'últim dia del termini és inhàbil, s'entendrà prorrogat al primer dia hàbil següent.
  
4.4 La falta de qualsevol dels requisits anteriorment citats per a la presentació de sol·licituds en temps i forma, determinarà l'exclusió de l'aspirant.
  
4.5 La consignació de dades falses en la instància, o en la documentació aportada pels aspirants, comportarà l'exclusió del concurs o nul·litat de la plaça adjudicada si és el cas, sense perjudici de les mesures legals que hi corresponguen.
  
5. Documentació
  
5.1. Junt amb la sol·licitud tots els concursants hauran d'aportar:
  
a) Fotocòpia compulsada del Document Nacional d'Identitat.
  
b) Fotocòpia compulsada del títol requerit per a accedir al lloc de treball convocat, expedit per l'òrgan competent.
  
c) Projecte tècnic relacionat amb la gestió de la unitat no assistencial a la qual concursa.
  
En el projecte tècnic es faran constar els extrems següents: definició de la secció a l'hospital i el seu entorn sanitari, activitat i cost de funcionament estimat, plantilla, organigrama i normes de funcionament, sistemàtica de control de qualitat aplicada a la secció, proposta de millora en el desenvolupament de les funcions i els mitjans necessaris i qualsevol altre extrem que l'aspirant estime pertinent, en relació amb la gestió de la secció assistencial.
  
d) Currículum professional, on consten els mèrits valorables, de conformitat amb el barem de mèrits establert en l'annex II, i documentació acreditativa d'aquests. L'acreditació dels mèrits ha d'efectuar-se amb document original o fotocòpia compulsada. Amb relació als treballs i publicacions científiques es podrà aportar fotocòpia sempre que s'especifique la ressenya de la publicació.
  
e) Certificació expedida per l'òrgan competent, en la qual es faça constar la condició de l'aspirant com a personal de caràcter no assistencial, pertanyent al grup B, amb nomenament com a funcionari de carrera o personal laboral fix en el CHGUV, o com a personal de caràcter no assistencial, pertanyent al grup B, amb nomenament com a personal estatutari fix, que té plaça en les institucions sanitàries directament dependents de l'Agència Valenciana de Salut, de la Generalitat Valenciana.
  
5.2 El temps de còmput per als mèrits al·legats en el currículum professional finalitzarà el dia de la publicació de la present convocatòria en el Diari Oficial de la Generalitat Valenciana.
  
5.3 La Comissió de Valoració, que només podrà valorar la documentació degudament acreditada en temps i forma, podrà requerir qualsevol aclariment sobre aquesta. Quan el requeriment no siga atés no serà valorat el mèrit corresponent. Així mateix, podrà sol·licitar als aspirants còpia traduïda dels documents al·legats, quan aquests estiguen redactats en idiomes diferents dels oficials a la Comunitat Valenciana.
  
6. Admissió aspirants
  
6.1 Llistat provisional d'aspirants admesos i exclosos
  
Acabat el termini de presentació d'instàncies l'òrgan competent del Consorci publicarà als taulers d'anuncis, la resolució per la qual s'aprova el llistat provisional d'aspirants admesos i exclosos, consignant, si és el cas, la causa d'exclusió. Els concursants disposaran d'un termini de deu dies hàbils, a partir de l'endemà de l'exposició, per a realitzar les al·legacions que estimen pertinents.
  
6.2 Llistat definitiu d'aspirants admesos i exclosos
  
Finalitzat el termini per a presentar al·legacions i valorades aquestes, es publicarà la resolució per la qual s'aprova el llistat definitiu d'aspirants admesos i exclosos al concurs. La publicació servirà de notificació als interessats, donant-se per contestades les al·legacions presentades contra el llistat provisional.
  
7. La Comissió de Valoració
  
La Comissió de Valoració és l'òrgan col·legiat que té com a objecte l'avaluació dels mèrits de les persones que participen en la convocatòria i estarà composta per les persones següents:
  
Titulars
  
President: Sergio Blasco Perepérez
  
Vocal 1: Luis Sempere Martínez
  
Vocal 2: José Manuel Iranzo Miguélez
  
Vocal 3 (a proposta del Comitè d'Empresa, art. 9.7 del Conveni Col·lectiu)
  
Secretari: Francisco Aucejo Planells
  
Suplents
  
President: José Morè Canovés
  
Vocal 1: Fernando Gironés Penadés
  
Vocal 2: Consuelo Macian Monleón
  
Vocal 3 (a proposta del Comitè d'Empresa, art. 9.7 del Conveni Col·lectiu)
  
Secretari. Isabel Blas Ferrer
  
La Comissió de Valoració tindrà la consideració d'òrgan col·legiat de l'administració i se li aplicarà el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i ?supletòriament- el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal.
  
La seua composició nominal completa es farà pública en els taulers d'anuncis de la Direcció General de Recursos Humans
  
A efectes de comunicacions i la resta d'incidències, la Comissió de Valoració tindrà la seu a la Direcció de Recursos Humans del CHGUV.
  
8. Desenvolupament del concurs
  
El procés de valoració constarà de dues fases. Cada una de les fases serà valorada amb un màxim de 15 punts.
  
8.1 Fase primera: exposició i defensa del projecte tècnic relacionat amb la gestió de la unitat no assistencial
  
Consisteix en l'exposició i defensa en un acte únic, de caràcter públic, davant la Comissió de Valoració, del projecte tècnic relacionat amb la gestió de la unitat no assistencial. El projecte contindrà, com a mínim, els extrems exposats en la base 5 de la present convocatòria.
  
L'aspirant presentarà, en el moment de l'exposició, per a acompanyar-la, tota la documentació que estime convenient. En el cas de requerir la utilització de mitjans tècnics o audiovisuals, el seu muntatge i funcionament serà de la seua exclusiva responsabilitat.
  
El temps màxim de defensa del projecte serà de 30 minuts.
  
Després de l'exposició i defensa del projecte, la Comissió podrà preguntar o requerir a cada un dels aspirants sobre totes aquelles qüestions relacionades amb el contingut d'aquest, les funcions del lloc de treball i les aptituds per a l'exercici professional.
  
L'exposició i la defensa del projecte es valorarà de 0 a 15 punts, sent necessari un mínim de 8 punts per a superar aquesta fase.
  
El calendari de celebració d'aquests actes es publicarà per la Comissió, com a mínim, amb cinc dies naturals d'antelació, als taulers d'anuncis de la Direcció de Recursos Humans del CHGUV.
  
8.2 Fase segona: valoració del currículum
  
La Comissió valorarà els mèrits degudament acreditats en temps i forma, pels aspirants que han superat la fase primera del concurs, d'acord amb el que estableix el barem de mèrits que consta com a annex II.
  
9. Resolució del concurs i nomenament
  
La qualificació final del concurs serà la resultant de la suma de les valoracions obtingudes en les dues fases d'aquest.
  
La Comissió de Valoració, immediatament abans de redactar la proposta de resolució del concurs, farà públiques mitjançant un acord, les puntuacions assignades en les distintes fases del concurs. La proposta d'adjudicació es realitzarà a favor de l'aspirant que obtinga major qualificació final.
  
La publicació de l'acord esmentat obrirà un termini de 10 dies hàbils, a comptar des de l'endemà de la seua exposició, perquè les persones interessades puguen al·legar el que estimen convenient al seu dret. En aquest mateix termini l'adjudicatari podrà renunciar-hi.
  
Si dos o més concursants obtingueren idèntica qualificació final, l'empat es resoldrà seguint l'ordre preferent de cada apartat, segons la numeració de menor a major que tenen assignada. Si encara així persisteix l'empat, se seguirà l'ordre alfabètic de cognoms i nom, començant per la lletra B obtinguda en el sorteig celebrat el dia 24 de març de 2004 per la Conselleria de Justícia i Administracions Públiques, per a determinar l'ordre d'actuació dels aspirants en les proves selectives d'ingrés en l'administració del Govern Valencià.
  
Resoltes les possibles al·legacions, la Comissió de Valoració redactarà la proposta de resolució del concurs, no podent proposar més d'un aspirant per al lloc convocat. La proposta, que tindrà caràcter vinculant, excepte quan no s'hagen complert els requisits formals i de procediment establerts en la present convocatòria, serà elevada per la Comissió al president del Consorci, a fi que aquest dicte la corresponent resolució del concurs que es farà pública mitjançant la seua inserció en el DOGV.
  
No obstant això, el nomenament quedarà condicionat al reconeixement mèdic, efectuat pels Serveis de Salut Laboral del Consorci, que acredite l'aptitud psicofísica i la capacitat de l'aspirant.
  
10. Incorporació al lloc de treball
  
En la resolució del concurs per la qual es nomena l'aspirant seleccionat, s'indicarà el que hi corresponga en relació amb la incorporació al lloc de treball.
  
11. Publicitat
  
Les publicacions de les diferents actuacions relatives a la convocatòria es realitzaran als taulers d'anuncis de la Direcció de Recursos Humans del CHGUV.
  
12. Vinculació
  
Les presents normes vinculen al CHGUV, a la Comissió de Valoració i als qui participen en aquest procés.
  
13. Recursos
  
Contra les resolucions i actes de la Comissió de Valoració podrà interposar-se recurs d'alçada davant la Presidència del CHGUV en el termini d'un mes, a partir de l'endemà de la publicació o la notificació de l'acte corresponent.
  
ANNEX II
  
BAREM DE MÈRITS
  
1. Antiguitat
  
a) Per haver exercit serveis en llocs de treball de caràcter no assistencial, pertanyents al grup B en el Consorci Hospital General Universitari de València 0,06 punts per mes complet de servei en actiu.
  
b) Per haver exercit serveis en llocs de treball de caràcter no assistencial, pertanyents al grup B en altres administracions públiques 0,03 punts per mes complet de servei en actiu.
  
2. Experiència professional
  
Per cada període de 4 anys de serveis prestats en propietat o amb nomenament provisional en el Consorci Hospital General Universitari de València o en altres administracions públiques, en els següents llocs de treball, de caràcter no assistencial pertanyents al grup B:
  
Com a cap de negociat : 0,25 punts.
  
Com a cap de secció: 0,50 punts.
  
Com a cap de servei: 1 punt.
  
La suma dels apartats 1 i 2 no podrà excedir 6 punts. Per a la justificació d'aquests apartats s'haurà d'aportar certificació expedida per l'administració corresponent.
  
3. Formació
  
3.1. Formació acadèmica
  
3.1.1. Es valorarà amb 0,50 punts qualsevol títol acadèmic d'igual o superior nivell a l'exigit per a l'exercici del lloc de treball a proveir, excloent-ne el que siga necessari per a l'accés al lloc, fins a un màxim d'1 punt.
  
3.1.2. Es valorarà la possessió del títol de doctor de la forma següent:
  
a) Grau de doctor: 0,25 punts.
  
b) Grau de doctor cum laude: 0,50 punts.
  
3.2. Cursos de formació i perfeccionament
  
Es valoraran, fins a un màxim de 4 punts, els cursos de formació i perfeccionament, dels que els interessats posseïsquen certificat o credencial d'assistència, convocats o homologats per centres o organismes oficials de formació d'empleats públics, o per les universitats, amb durada igual o superior a quinze hores, i només quan tinguen una relació directa amb les funcions a desenvolupar en el lloc de treball sol·licitat.
  
La puntuació dels cursos serà la següent:
  
Cursos de durada igual o superior a 100 hores: 1,00 punt.
  
Cursos de 75 o més hores i menys de 100 hores: 0,75 punts.
  
Cursos de 50 o més hores i menys de 75 hores: 0,50 punts
  
Cursos de 25 o més hores i menys de 50 hores: 0,25 punts.
  
Resta de cursos, amb un mínim de 15 hores de durada: 0,15 punts.
  
En cap cas es puntuaran en els subapartats 3.1 i 3.2 els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del plans d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que ocupen. Així mateix, tampoc no seran objecte de valoració aquelles activitats de naturalesa diferent dels cursos, com ara jornades, seminaris, taules redones, debats de trobades, etc.
  
3.3. Idiomes comunitaris
  
Es valorarà amb 0,10 punts cada curs complet d'un idioma d'un altre país de la Unió Europea, o el seu equivalent si es tracta de cicles o, si és el cas, 12 crèdits, corresponents a títol expedit per una universitat o escola oficial d'idiomes, públiques o legalment reconegudes per a impartir estudis amb validesa oficial, llevat que es valoren en l'apartat 3.1 com ?Formació Acadèmica?. Fins a un màxim de 0,50 punts.
  
3.4. Coneixements de valencià
  
Els coneixements de valencià es valoraran fins a un màxim d'1 punt, d'acord amb la possessió del corresponent certificat expedit o homologat per la Junta Qualificadora de Coneixements de Valencià:
  
Certificat de coneixement oral: 0,25 punts
  
Certificat de grau elemental: 0,50 punts
  
Certificat de grau mitjà: 0,75 punts
  
Certificat de grau superior: 1,00 punts
  
Només es valorarà el certificat de major puntuació.
  
4. Diversos
  
4.1. Activitats docents
  
Per serveis prestats com a professor en centres universitaris o unitats docents dependents d'aquests amb programa acreditat per a la docència, en assignatures relacionades amb la plaça a què es concursa, per cada curs acadèmic complet, i fins a un màxim d'1 punt: 0,20 punts.
  
4.2. Treballs científics i d'investigació
  
Per treball científics i d'investigació publicats en llibres o revistes de reconegut prestigi en l'àmbit de la respectiva especialitat a què es concursa, apreciats pel Tribunal, fins a un màxim d'1 punt. En tot cas els llibres hauran de tenir l'ISBN acreditatiu, i els treballs només podran ser valorats una vegada.
  
ANNEX III
  
LLOC DE TREBALL QUE ES CONVOCA
  
1. Denominació: cap de la Secció d'Organització i Sistemes
  
Subcentre: 4001
  
Dir./Servei: Gerència
  
Grup de classificació: B
  
Complement de destinació: nivell 22
  
Forma de provisió: concurs de mèrits
  
Requisits grup d'accés: grup B
  
Requisits específics: títol d'enginyer tècnic, diplomat universitari, arquitecte tècnic, formació professional de tercer grau o equivalent.